KIRJALLINEN KYSYMYS E-0385/03

esittäjä(t): Patricia McKenna (Verts/ALE) komissiolle

(13. helmikuuta 2003)

Aihe: Elchen kunnan ja yhteisön tärkeänä pitämän alueen Tabarcan rakentaminen (Valencia)

Elchen kunta hyväksyi aluetta AR-1 koskevan integroidun toimintasuunnitelman 25. maaliskuuta 2002 ja 27. tammikuuta 2003 alueen rakennussuunnitelman, jonka mukaan alueelle rakennetaan yli 3 000 matkailukäyttöön tarkoitettua rakennusta. Alue sijaitsee aivan lähellä Dunas del Carabassí -dyynialuetta ja rannikolla olevaa Els Bassars-Clot de Galvany -kosteikkoaluetta ja niiden välissä olevia vanhoja viljelyalueita. Nämä alueet sisältyvät Tabarca-nimellä Valencian aluehallituksen ehdotukseen yhteisön tärkeinä pitämiksi alueiksi. Niin integroitu toimintasuunnitelma kuin aluerakennushanke hyväksyttiin ilman, että niistä oli tehty 3 päivänä maaliskuuta 1997 annetun direktiivin 97/11/EY(1) ja 21 päivänä toukokuuta 1992 annetun direktiivin 92/43/ETY(2) edellyttämää ympäristövaikutusten arviointia.

Els Bassars-Clot de Galvany -kosteikkoalue ympäristöineen on erittäin tärkeä lintujen suojelualue, jossa on yli 220 lintulajia. Alueella pesii noin 70 lajia, joiden joukossa on luonnonvaraisten lintujen suojelusta annetun direktiivin 79/409/ETY(3) liitteessä I mainittuja sukupuuton uhkaamia lajeja, kuten marmorisorsa (Marmaronetta angustirostris) ja valkopääsorsa (Oxyura leucocephala). Alueen AR-1 rakentamisella olisi huomattava vaikutus Els Bassars-Clot de Galvany -kosteikkoalueen

linnustoon, koska alueen väkiluku kasvaisi huomattavasti (yli 10 000 uutta asukasta kosteikkoalueen ainoastaan 180 hehtaarin suuruisella lähialueella, jossa jo nyt rakennetaan paljon, ja äskettäin rakennettujen matkailukeskusten paine kohdistuisi pääasiassa Santa Polan kuntaan rajoittuvalle kosteikkoalueen etelärajalle).

Voiko komissio selvittää, onko todella olemassa kaikki perusteet sille, ettei olisi välttämätöntä tehdä direktiivin 97/11/EY mukaista arviointia eikä direktiivin 92/43/ETY mukaista ympäristövaikutusten arviointia edellä mainitusta aluerakennushankkeesta, joka koskee Els-Bassars-Clot de Galvany -kosteikkoaluetta ja Carabassí-dyynialuetta (jotka sisältyvät yhteisön tärkeänä pitämän Tabarca-alueen mannerosaan)? Miten komissio aikoo varmistaa, ettei aluerakennushanke vahingoita tätä yhteisön tärkeänä pitämää aluetta?

(1) EYVL L 73, 14.3.1997, s. 5.

(2) EYVL L 206, 22.7.1992, s. 7.

(3) EYVL L 103, 25.4.1979, s. 1.

Margot Wallströmin komission puolesta antama vastaus

(9. huhtikuuta 2003)

Komissio on jo saanut tietoonsa parlamentin jäsenen kysymyksessään esille ottamat asiat.

Komissio on itse asiassa saanut valituksen, joka on kirjattu viitenumerolla 2002/5164 ja joka koskee Elchen kaupungin rakennussuunnitelmaa ja suunnitelmaa rakentaa yli 3 000 matkailukäyttöön tarkoitettua rakennusta ja hotelli yhteisön tärkeänä pitämälle alueelle ilman vaikutusten arvioinnin tekemistä etukäteen.

Valituksen tekijän mukaan kyseisillä suunnitelmilla on vakavia ympäristövaikutuksia, ja niiden seurauksena voi olla alueen luontotyyppien häviäminen. Lisäksi valituksen tekijä ilmoittaa, että suunnitellulla rakennushankkeella tulee olemaan merkittäviä haittavaikutuksia hyvin moniin lajeihin ja luontotyyppeihin, joita suojellaan luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun direktiivin 92/43/ETY perusteella.

Tämän vuoksi komissio pyysi hiljattain Espanjan viranomaisilta kommentteja valituksen tekijän esille tuomiin kysymyksiin ja pyysi toimittamaan täydelliset tiedot kyseisestä hankkeesta.

Komissio toteuttaa perustamissopimusten valvojana kaikki tarpeelliset toimet varmistaakseen, että yhteisön oikeutta noudatetaan kyseisessä tapauksessa.